Himalaju brūnais lācis

Izskats 
Himalaju brūno lāču tēviņi ir lielāki par mātītēm. Tēviņiem ķermeņa garums ir apmēram 1,5—2,2 m, mātītēm 1,4—1,8 m. Tie ir lielākie dzīvnieki, kas apdzīvo attiecīgās kalnu teritorijas. Lielākie sver apmēram 160 kg. Uz skausta tiem ir izteikta muskuļu kumpa, profils nedaudz ieliekts. Priekškājām ir gaiši pelēki, dažreiz pat balti nagi, to garums 8—10 cm.

Kažoka krāsa parasti ir gaišāka kā citiem brūnajiem lāčiem, tā ir smilšu brūna vai koši sarkanbrūna, tādēļ tos mēdz saukt arī par sarkanajiem lāčiem. Jaunie lāči ir gaišāki par pieaugušajiem, bet mazuļiem reizēm ir balta apkakle. Pieaugušie tēviņi ir vistumšākie, bet ar laiku apmatojuma gali paliek balti, līdz ar to kažoks kļūst līdzīgs grizlilāča kažokam. Ziemā Himalaju brūnajiem lāčiem uzaug biezs dubults kažoks, un tā akotmati ir apmēram 175 mm gari.

 Ieradumi 
Himalaju brūnais lācis ir visēdājs. Tas ēd dažādu augu augļus, ogas, sēklas, saknes un gumus. Ja rodas izdevība, nomedī dažādus grauzējus: žurkas, peles, vāveres un murkšķus; ežus un zivis. Retu reizi lāči uzbrūk mājlopiem: liellopiem un aitām.

Himalaju brūnais lācis guļ ziemas miegu apmēram 5—7 mēnešus; no novembra līdz aprīlim. Miega laikā lāča ķermeņa temperatūra ir pazemināta, un sirds darbība lēnāka. Kā visi lāči arī Himalaju brūnais lācis ir vientuļnieks, tikai mātes ar bērniem dzīvo ģimenēs. Riesta laikā no maija līdz jūnijam tēviņš ar mātīti pavada kopā apmēram 2 nedēļas. Mātīte pārojas tikai katru trešo vai ceturto gadu, šo intervālu iespaido arī augsto kalnu retinātais gaiss. Parasti piedzimst 2 mazuļi, lai gan var piedzimt arī trīs.

 Atsauces 

 Ārējās saites 
 Himalaju brūnā lāča foto1
 Himalaju brūnā lāča foto2
 Himalayan brown bear in India

Kategorija:Lāču dzimta
Kategorija:Āzijas fauna
Kategorija:Centrālāzijas fauna
Kategorija:Dienvidāzijas fauna
Kategorija:Indijas fauna